**נעה רז מלמד**

**כרגע**, 2019 , מגזרות שקפים, בד, מנוע וגרפיט על נייר

סתיו. עלים שנשרו וקמלו, ללא אחיזה בקרקע, מסתובבים ומסתחררים במחול עדין עם הרוח. נעה רז מלמד מתבוננת בתשומת לב בצמחים שבשולי הדרך, מנביטה ועד קמילה, מלקטת ואוספת אותם זה שנים רבות אל תוך עבודותיה. במיצב **כרגע**, שיצרה עבור התערוכה, בולטת שקיפותם של דימויי הצמחים, ההופכים לצלליות עדינות, סובבים בתנועה המעגלית שבין קיום להיעלמות ומותירים את רישומם החולף על פנינו בתוך תנועת הזמן.

תחושות האשליה והארעיות הנוכחות במיצב נובעות מעצם היותו מעוגן בטבע, אך מדגיש את שבריריות הקיום. רז מלמד נוגעת בסף שבין חיים ומוות. היא בוחרת צמחים במצב של כליה ומפיחה בהם רוח חיים. באסתטיקה היפנית, המונח "מונו נו אווארה" מתאר את תוגת הקיום, הגלומה בידיעה, שכל הפורח דינו ליבול. אותה תחושה של הרף עין היא המאפשרת להבחין במחזוריות האינסופית של מעגל החיים ולהעריך את הרגע הנוכחי. המיצב מזמן התבוננות ברוח הנושבת אל תוך הצמחים, דרכם, ומתוכם גם אלינו, בנשימה אחת.

שיר מלר ימגוצ'י